Percheziţii ale Parchetului European la Bucureşti într-un caz de fraudă cu echipamente medicale în perioada pandemiei de COVID-19
Parchetul European anunţă că a efectuat, marţi, cinci percheziţii în Bucureşti, în cadrul unei anchete privind o fraudă de 8 milioane de euro care implică fonduri UE pentru achiziţionarea de echipamente medicale în timpul pandemiei de COVID-19, transmite Agerpres.
Potrivit unui comunicat al EPPO, în perioada 2020 – 2022, s-a constituit o reţea infracţională pentru manipularea achiziţiilor publice de dezinfectanţi, măşti de protecţie şi echipamente medicale pentru spitale, şcoli şi alte facilităţi municipale în beneficiul unor furnizori prestabiliţi, care s-au înţeles să facă parte din această schemă de fraudare.
Trei persoane cercetate au fost aduse la Biroul EPPO din Bucureşti pentru a fi anunţate că au calitatea de suspecţi.
Furnizarea de echipamente medicale a fost finanţată prin programul REACT-EU, un instrument financiar european pentru asistenţă în vederea ameliorării efectelor provocate de criza pandemică COVID-19.
Se estimează că prejudiciul în acest caz este de 8 milioane de euro din bugetul UE.
Ancheta este în desfăşurare, pentru a stabili amploarea activităţilor infracţionale şi prejudiciul total cauzat.
La investigaţii participă Poliţia Română – Direcţia de Operaţiuni Speciale, Direcţia Generală Anticorupţie şi Brigada Specială de Intervenţie a Jandarmeriei Române.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank